钦定古今图书集成/历象汇编/庶征典/第166卷 > 明
## 钦定古今图书集成/历象汇编/庶征典/第166卷 > 明

### 太祖洪武二十年凤凰见

按《河南通志》：“洪武二十年九月，凤凰集汲县冈，群鸟
随从鸣噪翱翔，三日而去。”

### 成祖永乐七年白鹊见

按《大政纪》：永乐七年十月庚子，北京有白鹊之瑞，行
在礼部行南京贺皇太子，命谕德杨士奇撰表文。时
士奇以病在告《监国表》，命庶子赞善选呈稿。皇太子
不怿，命尚书蹇义持以示士奇曰：“甚寂寥。且不著题
以贺，白龟白鹿皆可。命士奇改政。”士奇改一对云：“望
金门而进喜，驯彤陛以有仪。”后增一对曰：“与凤同类，
跄跄于帝舜之庭；如玉其辉，翯翯在文王之囿。”义以
进，皇太子喜曰：“此方是帝王家之白鹊。”适内尉进膳，
遂命内使陈昂彻以赐士奇，且传旨谕士奇曰：“其勉
进药食，早出非但倚卿文学，久不闻直谅之言，虑有过不知，急得相见也。”

永乐十八年，交阯贡白乌。

按《名山藏》：“永乐十八年十一月交阯、占城诸国自贡
白乌，群臣应制撰诗。”

### 宣宗宣德四年海阳县进白乌二

按《大政纪》：宣德四年七月丙辰，广东海阳县进白乌
二。礼部尚书胡濙请率群臣上表贺，不许。上曰：“祗敬
祖宗，恭养圣母，皆职分当然，何贺之有？感瑞之云，良
增惭愧。朕夙夜祗念祖宗付托之重，惧弗胜负荷，惟
赖尔文武群臣，同心同德，赞辅不逮，溢美虚词，非所
乐闻，其止勿贺。”

宣德八年，获白雁、白鹘。

按《太仓州志》：“宣德八年正月，太仓二十七保，获白雁
二，不数日，复得白鹘一，里人以为瑞，献于朝。”

### 英宗正统七年有雁集琼州郡学泮池

按《广东通志》：正统七年秋八月辛丑，琼州有雁集于
郡学泮池。丘濬作记，谓“雁，随阳之鸟，知时者也。其乘
气机而光动，尤非他鸟之比。昔人闻天津杜鹃之声，
而预有占焉，矧阳禽素称知时者乎？昔者地气自南
而北，果有南人以文字乱天下。今也地气自北而南，
安知无人以文字治天下耶？”

### 代宗景泰七年秋诸暨有白鸲鹆止县舍

按：《浙江通志》云云。

### 宪宗成化十三年东鹿文庙产白雀

按：《畿辅通志》云云。

成化十九年，文庙产白雀。

按《东鹿县志》云云。

### 孝宗弘治八年鹊巢宁德明伦堂

按：《福建通志》云云。

弘治十四年，保定献白鸦。

按《大政纪》：“弘治十四年三月，保定府臣献白鸦，以为
祥瑞，礼部尚书傅澣劾其不当奏，诏斥遣之。”

### 武宗正德二年益都有鹳数万集于李同仁殡所

按《山东通志》：“正德二年冬十有一月，益都县朱良店
北，有鹳鸟数万，集于故潞州知州李同仁殡所，诘朝
葬毕始去。”

正德三年，郴州飞鸟蔽天。

按《湖广通志》：“正德三年十一月，郴州有鸟蔽天，声如
雷，时苗民作难。”

正德五年，“九头鸟见。”

按《江西通志》：“正德五年三月，乐平来一鸟九头。
正德十年，嘉定有黑雕，似人形。”

按《江南通志》：“正德十年，嘉定大场镇有黑雕立，如人
形，翅广丈馀。”

正德十一年，黑雀数万坏禾苗。

按：《云南通志》云云。

正德十二年，金县“白燕遍于城野。”

按：《陕西通志》云云。

### 世宗嘉靖元年盂县有鸟夜喧

按《山西通志》：“嘉靖元年，盂县鸟异，其夜百鸟喧杂，至
明，鱼鳖飞鸟有去其首者。”

嘉靖三年，鸽价骤贵。

按《潮州府志》：嘉靖三年，潮阳县民有得鸽鸟于河南
者，名四停花，人争尚之，价日增，至千百钱。民皆倾赀
鬻之，百业为废。山径间多致杀夺，官府禁之不止。黄
少詹《通志》中志之曰：“鸽变焉。”

嘉靖四年，“徐闻凤见。”

按：《广东通志》云云。

嘉靖三十九年，鸭忽飞翔数日。

按《潮州府志》：“嘉靖三十九年，平远县加悌家畜群鸭，
忽翔起如鸟，数飞，数日乃下。加悌以为瑞，遂萌异志。”
嘉靖四十年，淮王献白雁。

按《大政纪》：“嘉靖四十年十一月，淮王献白雁二，群臣
表贺。”

嘉靖四十二年，湖广巡抚徐南金献白鹊。

按《大政纪》，“嘉靖四十二年八月，巡抚湖广都御史徐
南金献白鹊。南金言白鹊出自景陵，献之，群臣称贺。”

### 神宗万历十年六月铜仁府有鸟鸣文庙声如雷

按：《贵州通志》云云。

万历十三年，“白雉”、白鹊见。

按《江南通志》：“万历十三年，休宁白雉见。十四年，滁州
白鹊来巢。”

万历十四年，都匀有《燕》数万，集于府堂，西乡有大鸟
来集，嘉兴有异鸟。

按《贵州府志》：“万历十四年夏六月，都匀燕数万，集于
府堂。”

按《陜西通志》：“万历十四年，西乡县有大鸟，高八尺，黑
身赤喙，集数日飞去。”

按《浙江通志》：“万历十四年，嘉兴有异鸟，人头鸟身，额
下白须。”

按《湖广通志》。万历十九年，永州见九头鸟。

万历二十年，“万鹤翔于《日照》。”

按《山东通志》：“万历二十年，日照元日，万鹤南来蔽日，
旋绕于城，自午至酉，向北飞去。”

万历二十三年，有鸟如鸾。

按《四川总志》：“万历二十三年，顺庆有鸟，状如鸾。明年
大旱。”

万历三十五年，有异鸟鸣。

按《云南通志》：万历三十五年，有异鸟鸣于省城，其声
曰“杀。”

万历四十六年，白鹦鹉见。

按《束鹿县志》，万历四十六年春，白鹦鹉见。相传城未
建时，名圈头镇。居人在草桥西葺庐施茶，白鹦鹉集
庐傍树，三昼夜不飞鸣。众讶之，众祷曰：“或白衣大士
欲于此兴道场耶？果尔，当飏去。”祷毕，忽不见。众神之，
因建殿三楹，名“白衣庵。”

万历四十七年，白燕巢于成都民家。

按《四川总志》：“万历四十七年，成都北门太平街居民
詹氏家，白燕来巢。”

### 熹宗天启元年鸟生白鸦秃鹙见

按《四川总志》：天启元年，成都有异鸟，止于城垛，秃首
长喙，高数尺，舒翼竟丈，立则如人。而布政使朱燮元
以问内江蒋守拙，曰：“此名秃鹙，海鸟也，见则主兵。”是
年，奢酋果叛。

天启三年，凤凰见。

按《河南通志》：“天启三年，凤凰见禹州。”

### 愍帝崇祯四年反鸟见

按《江南通志》：“崇祯四年九月，徐州有鸟群飞自西北
来，状如鸠，色如鼠，趾，不树栖，人谓之反鸟。”

崇祯五年，有雉无数飞入临县城。

按《山西通志》，“崇祯五年夏四月，临县雉入城。时雉无
数飞入城中之西山，两月始去。”

崇祯六年，山西《鵽鸠》至。

按《山西通志》：“崇祯六年冬十月，鵽鸠至，雉体鼠足，不
能栖树，性憨急，飞中州，集若猬毛。出北方沙漠地。
崇祯七年，河南鵽鸠至。”

按《河南通志》：“崇祯七年，洛阳鵽鸠至。其鸟鹙身连爪，
千百成群，夜宿于地，数日而绝。或以为莺。”或以为
反燕，皆非也。按《字汇》：“鵽鸠，大如鸽，似雌雉，鼠脚，无后
趾，岐尾。为鸟憨急，群飞出北方沙漠地。一名寇雉，见
则有兵乱。”

按《归德府志》：“崇祯七年，沙鸡至，毛如鹑而大，兽蹄，不
树，栖飞有声。”

崇祯九年，有乌数千集凤翔学。

按《陜西通志》：“崇祯九年，凤翔学前乌数千，集地为阵，
方能应矩。”

崇祯十六年，九头鸟见，大鸟集阿迷州。

按《湖广通志》：“崇祯十六年，蕲水城内，夜闻九头鸟鸣
空中，滴血溃人墙屋。”

按：《云南通志》：“崇祯十六年，大鸟集于阿迷州漾田，头
足高数尺，翼倍之，人以为沙贼。